钦定古今图书集成/明伦汇编/官常典/第097卷 > 顺宗荅剌麻八剌
## 钦定古今图书集成/明伦汇编/官常典/第097卷 > 顺宗荅剌麻八剌

按《元史》本传：“顺宗昭圣衍孝皇帝，讳荅剌麻八剌，裕
宗第二子也。母曰徽仁裕圣皇后弘吉剌氏。至元初，
裕宗为燕王，荅剌麻八剌生于燕邸。明年，诏裕宗居
潮河，八月，召至京师，凡乘舆巡幸及岁时朝贺，未尝
不侍裕宗以行。稍长，世祖赐女侍郭氏，其后乃纳弘
吉剌氏为妃。二十二年，裕宗薨，荅剌麻八剌以皇孙”
钟爱两宫，优其出阁之礼。二十八年始诏出镇怀州，
以侍卫都指挥使梭都、尚书王倚从行。至赵州，从卒
有伐民桑枣者，民遮诉于道。荅剌麻八剌怒，杖从卒
以惩众。遣王倚入奏。世祖大悦。未至，以疾召还。明年
春，世祖北幸，留治疾京师，越两月而薨，年二十有九。
子三人：长曰阿木哥，封魏王，郭出也。妃所生者曰“海
山”，是为武宗；曰爱育黎拔力八达，是为仁宗。大德十
一年秋，武宗即位，追谥曰“昭圣衍孝皇帝”，庙号顺宗，
祔享太庙。